
Z A K O N 

O IZMENI I DOPUNI ZAKONA O JAVNIM MEDIJSKIM SERVISIMA
Član 1.

U Zakonu o javnim medijskim servisima („Službeni glasnik RS”, br. 83/14, 103/15, 108/16, 161/20, 129/21, 142/22, 92/23, 51/25 i 109/25) menja se član 37. stav 2. tako što se posle reči: „iznosi“ dodaje reč: „najmanje”.

Član 2.

Posle člana 62đ dodaje se član 62e koji glasi:
„Za obavljanje osnovne delatnosti, koja je u funkciji ostvarivanja javnog interesa, Javna medijska ustanova „Radio-televizija Vojvodine”, do 31. decembra 2027. godine, delimično se finansira iz budžeta Republike Srbije.
Način prenošenja sredstava iz stava 1. ovog člana, uređuje Vlada posebnim aktom.”
Član 3.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.

O B R A Z L O Ž E Nj E
I. USTAVNI OSNOV ZA DONOŠENjE ZAKONA

Ustavni osnov za donošenje Zakona o izmeni i dopuni Zakona o javnim medijskim servisima sadržan je u odredbi člana 97. tačka 10. Ustava Republike Srbije, kojom je predviđeno da Republika Srbija uređuje i obezbeđuje sistem u oblasti javnog informisanja, kao i u odredbi člana 50. stav 2.  kojom je propisano da se televizijske i radio stanice osnivaju u skladu sa  zakonom.
II. RAZLOZI ZA DONOŠENjE ZAKONA

Polazeći od značaja koji javni medijski servisi imaju u očuvanju i unapređenju demokratskih vrednosti društva, Republika Srbija se opredelila da rad i položaj javnih medijskih servisa reguliše posebnim zakonom u skladu sa evropskim regulatornim okvirom.


Zakonom o javnim medijskim servisima („Službeni glasnik Republike Srbije”, br. 83/14,103/15, 108/16, 161/20, 129/21, 142/22, 92/23, 51/25 i 109/25) i to članom 37. stav 1. propisano je da se osnovna delatnost javnog medijskog servisa finansira iz takse, u skladu sa ovim zakonom. Članom 37. stav 2. Zakona propisano je da je visina takse jedinstvena na celoj teritoriji Republike Srbije i da na dan stupanja na snagu ovog zakona iznosi 349,00 dinara, dok je stavom 3. istog člana propisano da visina takse može da se usklađuje jednom godišnje, na osnovu stope rasta inflacije u Republici Srbiji, prema zvanično objavljenim podacima organa nadležnog za poslove statistike, pri čemu ne može biti niža od 0,6% minimalne zarade u Republici Srbiji utvrđene za tu godinu.

Kako je propisano da taksa decidirano iznosi 349,00 dinara, to znači da se visina takse ne može usklađivati, a što je propisano zakonom. Dodavanjem reči „najmanje”, odnosno propisivanjem da taksa iznosi najmanje 349,00 dinara, omogućava se da se taksa može usklađivati na način kako je to propisani ovim zakonom.

Zakonom o javnim medijskim servisima predviđeno je da Republika Srbija obezbeđuje stabilno i dovoljno  finansiranje osnovne delatnosti javnih medijskih servisa. Zakonom je predviđeno da se javni medijski servisi mogu finansirati iz takse za javni medijski servis, iz sredstava budžeta, komercijalnih prihoda i ostalih prihoda.

     
 Razlog za donošenje Zakona o izmeni i dopuni Zakona o javnim medijskim servisima je obezbeđivanje neophodnog iznosa sredstava za rad Javne medijske ustanove „Radio-televizija Vojvodine” do 31. decembra 2027. godine, kako se obavljanje osnovne delatnosti, koja je u funkciji ostvarivanja javnog interesa u oblasti javnog informisanja, ne bi  dovelo u pitanje. 

Kako sadašnja visina takse na mesečnom nivou iznosi 349,00 dinara, naplaćeni iznos od takse nije dovoljan da Javna medijska ustanova „Radio-televizija Vojvodine” nesmetano i u kontinuitetu obavlja svoju osnovnu delatnost, te je predviđeno da se pored takse, u 2027. godini izdvoje i sredstva iz Budžeta Republike Srbije, u skladu sa Zakonom o budžetu Republike Srbije za 2027. godinu.


Na ovaj način obezbeđuje se stabilan sistem finansiranja javnih medijskih servisa i njihova nezavisnost, a vodi se računa i o ekonomskoj moći građana.

III. OBJAŠNjENjE OSNOVNIH PRAVNIH INSTITUTA I POJEDINAČNIH REŠENjA

Članom 1. Predloga zakona predviđeno je da visina takse iznosi najmanje 349,00 dinara.

Članom 2. stav 1. Predloga zakona predviđeno je da se Javna medijska ustanova „Radio televizija Vojvodine”, do 31. decembra 2027. godine, delimično finansira iz Budžeta Republike Srbije za obavljanje osnovne delatnosti,  koja je u funkciji ostvarivanja javnog interesa.

Stavom 2. istog člana predviđeno je da Vlada posebnim aktom urediti način prenosa obezbeđenih sredstava.

Članom 3. uređeno je da ovaj zakon stupa na snagu osmog  dana od dana objavljivanja u „Službenom glasniku Republike Srbije”.
IV. FINANSIJSKA SREDSTVA POTREBNA ZA SPROVOĐENjE ZAKONA

Za sprovođenje ovog zakona predvideće se sredstva  u skladu sa limitima  rashoda izdataka, koje određuje  Ministarstvo finansija, u postupku pripreme Zakona o budžetu.

V. OBJAŠNjENjE RAZLOGA ZA DONOŠENjE ZAKONA PO HITNOM POSTUPKU
Predlaže se donošenje zakona po hitnom postupku, u skladu sa članom 167. Poslovnika Narodne skupštine, imajući u vidu da bi njegovo nedonošenje po hitnom postupku moglo da prouzrokuje štetne posledice po rad Javne medijske ustanove „Radio-televizija Vojvodine”, u slučaju da blagovremeno ne bude obezbeđen predloženi pravni osnov za obezbeđivanje sredstava neophodnih za nesmetan rad ove ustanove.
PREGLED ODREDABA ZAKONA O JAVNIM MEDIJSKIM SERVISIMA KOJE SE MENjAJU ODNOSNO DOPUNjUJU
Član 37.

Osnovna delatnost javnog medijskog servisa finansira se iz takse, u skladu sa ovim zakonom.

Visina takse je jedinstvena na celoj teritoriji Republike Srbije i na dan stupanja na snagu ovog zakona iznosi NAJMANjE 349,00 dinara.

Visina takse može da se usklađuje jednom godišnje, na osnovu stope rasta inflacije u Republici Srbiji, prema zvanično objavljenim podacima organa nadležnog za poslove statistike, pri čemu ne može biti niža od 0,6% minimalne zarade u Republici Srbiji utvrđene za tu godinu.


Predlog za usklađivanje visine takse upravni odbori RTS-a i RTV-a zajednički podnose resornom ministarstvu nadležnom za poslove javnog informisanja, u roku od 15 dana od dana objavljivanja godišnjeg Indeksa potrošačkih cena za mesec septembar u "Službenom glasniku Republike Srbije".

IZJAVA O USKLAĐENOSTI PROPISA SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa
Narodni poslanik Nevena Đurić 
2. Naziv propisa
Predlog zakona o izmeni i dopuni Zakona o javnim medijskim servisima
Proposal of the Law on Amendment and Supplement to the Law on Public Service Media 

3. Usklađenost propisa s odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnosi na normativnu sadržinu propisa,

b) Prelazni rok za usklađivanje zakonodavstva prema odredbama Sporazuma,

 v) Ocena ispunjenosti obaveze koje proizlaze iz navedene odredbe Sporazuma,

g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma,

d) Veza sa Nacionalnim programom za usvajanje pravnih tekovina Evropske unije.

4. Usklađenost propisa sa propisima Evropske unije:

a) Navođenje odredbi primarnih izvora prava Evropske unije i ocene usklađenosti sa njima,

b) Navođenje sekundarnih izvora prava Evropske unije i ocene usklađenosti sa njima,

/

v) Navođenje ostalih izvora prava Evropske unije i usklađenost sa njima,

g) Razlozi za delimičnu usklađenost, odnosno neusklađenost,

d) Rok u kojem je predviđeno postizanje potpune usklađenosti propisa sa propisima Evropske unije.

5.  Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).  

 /

6. Da li su prethodno navedeni izvori prava Evropske unije prevedeni na srpski jezik?

/

7. Da li je propis preveden na neki službeni jezik Evropske unije?

/

8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.

/

Beograd, 21. avgust 2026. godine
Potpis ovlašćenog predlagača propisa
__________________________________

Nevena Đurić

